钦定古今图书集成/明伦汇编/氏族典/第144卷 > 元德昭
## 钦定古今图书集成/明伦汇编/氏族典/第144卷 > 元德昭

按《十国春秋》，吴越元德昭，本姓危，字明远，抚州南城
人。父仔倡，信州刺史，为淮南兵所逐，来奔于杭，武肃
王待以宾礼，寻署为淮南节度副使，恶危姓，因更其
姓曰元氏。德昭起家镇东节度巡官、钱塘县令，累授
睦州军事判官，知台州新亭监，始在信州。仔倡出诸
子，命日者遍视贵贱，日者指德昭曰：“独此子非武官
及学文师，为避席者数矣。”曰：“子诚宰相器，勉自爱也。”
文穆王袭国，任教令者颇乏。员林鼎以德昭荐，王与
语久之，谓鼎曰：“德昭有辅弼才，吾子孙无忧矣。”遂命
掌文翰机密事。及事，忠逊王用师南闽，兵略要务，悉
以委德昭，寻拜丞相。忠懿王立，恩遇弥至。显德二年，
常州之役，吴程执赵仁泽送西府，德昭力救曰：“此强
团练，宥之足以劝忠。”得不死。六年，偕吴延福入贡于
周，专对称旨，礼待有加。德昭厚重多谋，临事尤能果
断。每属国政，议者盈庭，德昭至，则他论皆息。军中有
不循法度者，德昭以理谕之，无不听服。乾德六年三
月己酉卒，年七十有八。赠太保，谥曰贞正。